
       „Топлоснабдяване Банско”  ЕООД
Банско,ул.“Н.Вапцаров“ №1

+359 877 009 490;+359 877001219
      toplobansko@gmail.com

ОБЩИ УСЛОВИЯ
ЗА ПРОДАЖБА НА ТОПЛИННА ЕНЕРГИЯ ЗА БИТОВИ НУЖДИ ОТ
“ТОПЛОСНАБДЯВАНЕ БАНСКО” ЕООД
НА КЛИЕНТИ В ГРАД БАНСКО
РАЗДЕЛ І

ОБЩИ ПОЛОЖЕНИЯ

Чл. 1. (1) С тези Общи условия (ОУ) се урежда продажбата на топлинна енергия за отопление и горещо водоснабдяване посредством топлоносител гореща вода от “ТОПЛОСНАБДЯВАНЕ БАНСКО” ЕООД на битови КЛИЕНТИ, присъединени към топлопреносната мрежа на територията на град Банско.
(2) Дейностите по експлоатация и поддръжка на отоплителната централа и топлопреносната мрежа на територията на град Банско, както и по отношение продажбата на топлинна енергия при тези ОУ, се осъществяват от “ТОПЛОСНАБДЯВАНЕ БАНСКО” ЕООД, ЕИК: 205234404, със седалище и адрес на управление: гр. Банско, п.к. 2770,пл. „Никола Вапцаров“ № 1.
(3) Редът и условията за присъединяването към топлопреносната мрежа на КЛИЕНТИ, ползващи топлинна енергия за битови нужди се обявяват на интернет страницата на Община Банско –www.bansko.bg
(4) Настоящите  Общи условия се прилагат, доколкото в индивидуалните договори по чл. 5, ал. 2 не е предвидено друго.
Чл. 2. В текстовете на Общите условия “ТОПЛОСНАБДЯВАНЕ БАНСКО” ЕООД се нарича за краткост „ПРОДАВАЧ“, КЛИЕНТИТЕ на топлинна енергия – „КЛИЕНТ”, а двете страни общо – „СТРАНИТЕ”.
Чл. 3. (1) КЛИЕНТ на топлинна енергия за битови нужди може да бъде физическо лице - собственик или титуляр на вещно право на ползване върху имот в топлоснабдена сграда, присъединена към топлопреносната мрежа съгласно действащото законодателство, което ползва топлинната енергия за отопление и горещо водоснабдяване в домакинството си за собствени битови нужди.
(2) КЛИЕНТЪТ се идентифицира с трите имена, единен граждански номер (ЕГН) и постоянен адрес по документ за самоличност, номер, дата на издаване и орган на издаване на документа за самоличност, адрес на топлоснабдения имот и адрес за кореспонденция, телефон, адрес за електронна поща, при необходимост и с документ за представителна власт (нотариално заверено пълномощно и др.).
(3) Според характера на потреблението, КЛИЕНТЪТ е:

1. I-ва категория - когато задължително трябва да има резервно захранване с топлинна енергия;

2. II-ра категория - когато няма необходимост от резервно захранване.

(4) КЛИЕНТ от I-ва категория осигурява резервното захранване за своя сметка. При поискване от страна на КЛИЕНТА, ПРОДАВАЧЪТ може да извършва оперативно обслужване и поддръжка на тези инсталации, при условията на допълнителен договор.
Чл. 4. Правата и задълженията на КЛИЕНТ на топлинна енергия за битови нужди може да упражнява и друго лице при условие, че собственикът или титулярът на вещното право на ползване на имота е заявил това лично пред ПРОДАВАЧА и е представил изрично писмено съгласие с нотариална заверка на подписа това лице да бъде КЛИЕНТ на топлинна енергия за определен срок, като в този случай собственикът или титулярът на вещното право на ползване е солидарно отговорен за задълженията към ПРОДАВАЧА заедно с лицето, което е дало съгласие да бъде КЛИЕНТ на топлинна енергия. ПРОДАВАЧЪТ има право да иска изпълнение на задълженията на КЛИЕНТ както от собственика или титуляра на вещното право на ползване на имота, така и от лицето, за което собственикът или титулярът на вещното право на ползване на имота е дал съгласие да бъде КЛИЕНТ на топлинна енергия. 
РАЗДЕЛ ІІ

ПРОДАЖБА НА ТОПЛИННА ЕНЕРГИЯ
Чл. 5.  (1) ПРОДАВАЧЪТ продава на КЛИЕНТИТЕ топлинна енергия за отопление и горещо водоснабдяване посредством топлоносител гореща вода.
(2) Продажбата на топлинна енергия на битови КЛИЕНТИ се извършва посредством индивидуални писмени договори, сключени при настоящите общи условия.

(3) Индивидуалните писмени договори по ал. 2 се сключват за определен срок, посочен в тях.
(4) КЛИЕНТЪТ има право да прекрати едностранно договора при промяна на общите условия и цени по реда на чл. 11 от настоящите ОУ, без допълнително плащане.
(5) След изтичане на първоначално уговорения срок, сключените индивидуални писмени договори могат да бъдат продължени само с изрично писмено съгласие на КЛИЕНТА относно условията за продължаване. При липса на такова съгласие, след изтичане на срока на договора, той се преобразува в безсрочен при същите условия. КЛИЕНТЪТ има право да прекрати безсрочния договор с едномесечно писмено предизвестие, без да дължи неустойки за това.
РАЗДЕЛ ІІІ

ПРАВА И ЗАДЪЛЖЕНИЯ НА ПРОДАВАЧА
ЗАДЪЛЖЕНИЯ НА ПРОДАВАЧА
Чл. 6. (1) ПРОДАВАЧЪТ се задължава:

1.
да доставя топлинна енергия за отопление и горещо водоснабдяване в абонатните станции на сградите в съответствие с топлинните товари на сградните инсталации по проект;

2.
да доставя на КЛИЕНТИТЕ топлинна енергия за битово горещо водоснабдяване  целогодишно, с изключение на случаите, когато по технически причини КЛИЕНТИТЕ в сградите не получават топлинна енергия за битово горещо водоснабдяване; 
3.
да осигурява топлинна енергия на КЛИЕНТИТЕ в съответствие с изискванията за качество на търговската услуга;

4.
да осигурява в абонатната станция температурен режим и количество на топлоносителя, съответстващи на топлинните товари, за подгряване на топлоносителя в сградната инсталация за отопление и на топлата вода за битови нужди. Температурният режим е общ за цялата топлоснабдителна система;
5. да осигури температура на подгрятата вода за горещо водоснабдяване 55 оС на изхода от подгревателя към сградната инсталация и поддържане на предвидените по проект температури в отопляваните помещения, с допустимо отклонение минус 1,5 оС при изчислителни режими в съответствие с избрания температурен режим и количество топлоносител, постъпващо в абонатната станция;

6.
да извършва настройка на абонатните станции в съответствие с топлинните товари на сградните инсталации и да проверява и пломбира регулиращите уреди и средствата за търговско измерване в абонатните станции;

7.
да заплаща електрическата енергия, използвана от съоръженията в абонатната станция, собственост на ПРОДАВАЧА;

8.
да уведомява писмено предварително КЛИЕНТИТЕ за графика на отчитане на средствата за търговско измерване в абонатната станция, като поставя обявление за това на интернет страницата си;

9.
да предоставя информация на КЛИЕНТИТЕ в сгради – етажна собственост (СЕС) за  начислените количества топлинна енергия и за начина на нейното разпределение;
10.
да предоставя информация на КЛИЕНТИТЕ относно:

а) действащата цена на топлинната енергия и начините на плащане, както и цени за услуги в т.ч за спиране или възстановяване на топлоснабдяването, за извършване на поддръжка и други;

б) информация относно средствата и начините за уреждане на спорове.

11.
да уведомява писмено КЛИЕНТИТЕ, като разяснява произтичащите от това последствия, в случаите когато топлинният товар на присъединените отоплителни тела в СЕС е под или над 50 % от проектния товар;

12.
да обявява  на интернет страницата на ПРОДАВАЧА:

а) телефонни номера на дежурен телефон за информация и подаване на сигнали и оплаквания във връзка с продажбата на топлинна енергия на КЛИЕНТИТЕ и да води регистри с дата и час за постъпилите обаждания;

б) местонахождение на центъра за работа с КЛИЕНТИ и местата за плащане на топлинната енергия; 

в) начините и сроковете за плащане на използваната топлинна енергия;

г) услугите, които ПРОДАВАЧЪТ предоставя; 

д)  в срок до 5 (пет) работни дни след утвърждаването всяка промяна на цените на топлинната енергия и на настоящите общи условия; в този случай ПРОДАВАЧЪТ уведомява КЛИЕНТИТЕ и по реда на чл. 147б, ал. 1 от Закона за защита на потребителите;
13.
да предоставя на КЛИЕНТИТЕ индивидуалните им сметки за месечните задължения до 10 – то число на месеца, следващ доставката на топлинна енергия;
14.
да уведомява КЛИЕНТИТЕ 15 дни предварително, писмено или чрез интернет страницата си за началото и продължителността на ограничаването и спирането на топлоподаването поради извършване на планирани ремонтни работи, реконструкция, въвеждане в експлоатация на нови съоръжения или други подобни действия, които подлежат на планиране;
15. да уведомява КЛИЕНТИТЕ чрез съобщение на интернет страницата си за възникналите аварии в топлопреносната мрежа, в срок от 24 часа от узнаване на аварията; 

16.
да дава писмени отговори на подадени от КЛИЕНТ писмени заявления и жалби в срок до 2 месеца от датата на получаването им;
17.
да пази поверителността на личната информация на КЛИЕНТИТЕ и да осигури съхраняването на личните данни съгласно изискванията на законодателството;

18.
да съхранява информация за ползваната топлинна енергия от всеки КЛИЕНТ за период от 36 (тридесет и шест) месеца.
19. да води досие за повреди и за параметрите на настройка на абонатната станция и системата за автоматично регулиране на топлоподаването в сградата, в което се отразява причината за промяна на някой параметър от първоначалната настройка.

(2) ПРОДАВАЧЪТ е длъжен да има готовност да предоставя топлинна енергия за отопление от 1 октомври до 30 април.

(3) ПРОДАВАЧЪТ включва отоплението в абонатната станция на сградата, когато средната денонощна температура на външния въздух в три последователни дни е по-ниска от +12°С и изключва отоплението при повишаване на средната денонощна температура на външния въздух в три последователни дни над +12°С, като и в двата случая се съобразява с дългосрочната прогноза за следващите 7 - 10 дни.

(4) ПРОДАВАЧЪТ, след преценка на техническата възможност, както и на социалната и икономическата обоснованост, може да включи или изключи отоплението, съответно преди или след сроковете по ал. 2 и 3, по писмено искане от КЛИЕНТИТЕ (а за СЕС – и след представяне на протокол с взето решение от общото събрание на етажната собственост по реда на Закона за управление на етажната собственост).
(5) Редът и последователността на включване на отделните сгради се определят от ПРОДАВАЧА.
ПРАВА НА ПРОДАВАЧА
Чл. 7. ПРОДАВАЧЪТ има право:
1. Да прекъсва или ограничава топлоснабдяването на КЛИЕНТИТЕ при спазване на тези Общи условия и действащото законодателство;
2. На безпрепятствен достъп за монтиране, проверка и отчитане на средствата за измерване за търговско плащане или за поддържане, ремонт и подмяна на други съоръжения - собственост на ПРОДАВАЧА, разположени в сгради - етажна собственост, и/или в имотите на КЛИЕНТИТЕ.
3. Да получава в срок възнаграждение за предоставяните от него услуги.
Чл. 8. (1) ПРОДАВАЧЪТ продава топлинна енергия на КЛИЕНТА на цена за 1 (един) МВтч (мегаватчаса) от 155 евро без включен ДДС доставена и потребена топлинна енергия с топлоносител гореща вода за битови нужди. 

(2) Цената за продажба на топлинна енергия по ал. 1 се определя от ПРОДАВАЧА ежегодно или при възникнала необходимост.
(3) В случай, че не бъде определена нова цена по реда на ал. 2, прилага се тази от предходната година. 
Раздел ІV
ПРАВА И ЗАДЪЛЖЕНИЯ НА КЛИЕНТИТЕ
ПРАВА НА КЛИЕНТИТЕ
Чл. 9. КЛИЕНТИТЕ имат право да:

1.
получават непрекъснато топлинна енергия с показатели за качество на търговската услуга, съгласно действащото законодателство;

2.
избират начина на плащане с официалната парична единица в България в рамките на действащото законодателство;
3.
изискват спазването от ПРОДАВАЧА на всички срокове съгласно тези Общи условия;

4.
бъдат информиран по реда на тези Общи условия за периода на отчитане, количеството и дължимата сума за използваната топлинна енергия и сроковете за плащане;

5.
бъдат своевременно уведомявани за прекъсванията на снабдяването на топлинна  енергия от ПРОДАВАЧА в случаите и по реда на тези Общи условия;

6.
получават срещу заплащане писмени справки за количеството използвана от тях топлинна енергия до 36 (тридесет и шест) месеца преди датата на искането.

7.
информират ПРОДАВАЧА за отклонения от температурите в отопляваните помещения предвидени с проекта, извън допустимите отклонения определени по чл. 6, т. 5;
8.
получават информация от ПРОДАВАЧА за измерените и начислените количества топлинна енергия в абонатната станция;

9.
получават информация за действащите цени за топлинна енергия и за цените на предоставяните услуги, както и за предлаганите от ПРОДАВАЧА ценови условия за продажба на топлинната енергия; 

10.
участват лично или чрез упълномощен представител при отчитането на средствата за търговско мерене в абонатната станция, като при съмнение в изправността им може да поискат проверката им; 

11.
ползват предлаганите от ПРОДАВАЧА ценови условия за продажба на топлинната енергия в съответствие с посочените критерии и условия;

12.
уведомяват  ПРОДАВАЧА за нарушения на топлоснабдяването в сградата, както и при опасност от нанасяне на материални щети на топлопреносната мрежа или на други КЛИЕНТИ;
Чл. 10. (1)  КЛИЕНТЪТ има право да поиска проверка на настройката на режима на работа на абонатната станция и системата за автоматично регулиране на топлоподаването в сградата. ПРОДАВАЧЪТ е длъжен да извърши проверка и да състави протокол за резултатите от нея в срок до 2 (два) работни дни от получаване на искането. Протоколът от проверката се подписва от страните.
(2) ПРОДАВАЧЪТ е длъжен да нормализира и да промени настройката на режима на работа на абонатната станция и системата за автоматично регулиране на топлоподаването в сградата в срок до 2 (два) работни дни от съставянето на протокола по ал. 1, ако има необходимост от това.

Чл. 11. (1) При промяна в ОУ или увеличаване на цените на ПРОДАВАЧА, когато не е съгласен с тези промени, КЛИЕНТЪТ може да се откаже от договора, без да посочва причина и без да дължи обезщетение или неустойка.
(2) КЛИЕНТЪТ упражнява правото си по ал. 1, като изпраща до ПРОДАВАЧА писмено уведомление в едномесечен срок от получаването на съобщението по чл. 6, ал. 1, т. 12, б. „д“. 
(3) Измененията в общите условия и цени обвързват КЛИЕНТА по договора, когато той е уведомен за тях при условията на чл. 6, ал. 1, т. 12, б. „д“ и не е упражнил правото си по ал. 1 и 2.

(4) При отказ от договора по реда на ал. 1, ПРОДАВАЧЪТ е длъжен да извърши прекратяване на топлоснабдяването в срок до 30 дни след постъпване на писменото уведомление.

(5) До датата на прекратяване на топлоснабдяването по ал. 4 лицата се смятат за КЛИЕНТИ на топлинна енергия.

Чл. 12. КЛИЕНТИТЕ в СЕС, които прекратят топлоподаването към отоплителните тела в имотите си, остават КЛИЕНТИ на топлинната енергия, отдадена от сградната инсталация и от отоплителните тела в общите части на сградата.
Чл. 13. КЛИЕНТИТЕ имат право само след предварително писмено съгласуване с ПРОДАВАЧА да извършват промени:

1.
в отклоненията от сградната инсталация в отделен индивидуален имот въз основа на проектно – техническо решение от правоспособно лице;

2.
 в общите части на сградната инсталация за отопление и гореща вода в СЕС въз основа на проектно решение на правоспособно лице и след предварително писмено съгласие на всички собственици или титуляри на вещно право на ползване на имотите в СЕС.

ЗАДЪЛЖЕНИЯ НА КЛИЕНТИТЕ
Чл. 14. КЛИЕНТИТЕ са длъжни да:

1. заплащат дължимите суми за топлинна енергия в сроковете и по начина, определени в тези Общи условия;

2. осигуряват на ПРОДАВАЧА постоянен достъп до сградата и до помещението на абонатната станция;

3. осигуряват на ПРОДАВАЧА при необходимост, свързана с изпълнение на задълженията му, достъп до помещенията, отоплителните тела и топломерите в своя имот;
4. не допускат ползване на топлинна енергия преди топломера и директно ползване на топлоносител  от абонатната станция и сградната инсталация;

5. не включват самоволно в действие сградна инсталация или част от нея и да не допускат включването на други КЛИЕНТИ на топлинна енергия, без да е получено писмено разрешение от ПРОДАВАЧА;


6. не пречат на нормалната работа на абонатната станция и топломерите;

7. не преустройват, ремонтират или заменят елементите на средствата за търговско измерване на топлинната енергия, вкл. и в абонатната станция, не снемат самоволно или повреждат средство за търговско измерване, знак, пломба или друго контролно приспособление, поставено от овластено лице;
8. изпълняват предписанията, дадени от ПРОДАВАЧА или търговеца в рамките на неговата компетентност, вкл. за уреди, подлежащи на метрологична проверка – контролни и апартаментни топломери и водомери, собственост на КЛИЕНТА.

9. уведомяват ПРОДАВАЧА в 14 (четиринадесет) дневен срок в писмена форма за всяка промяна, свързана с данните по чл. 3, ал. 2 или със собствеността или другите основания, на които ПРОДАВАЧЪТ доставя топлинна  енергия на обекта, вкл. при използване или предоставяне на имота си или на част от него, за извършване на стопанска дейност;

10. поддържат и експлоатират технически правилно и безопасно вътрешната отоплителна инсталация  след границата на собственост съгласно действащото законодателство.

Чл. 15. (1) КЛИЕНТИТЕ в СЕС са длъжни да изберат лице от етажната собственост, което да:

1.
бъде инструктирано и обучено от ПРОДАВАЧА за допълване на сградната инсталация, както и за действия при аварийни ситуации. Това лице съхранява и ключ от помещението на абонатната станция;

2.
присъства при отчитане на топломера в абонатната станция;
(2) Етажната собственост е длъжна да уведоми писмено ПРОДАВАЧА за лицето по ал. 1, като представи и копие от протокола от общото събрание за избора му. 
(3) С оглед опазване целостта на съоръженията в абонатната станция, собственост на ПРОДАВАЧА, КЛИЕНТИТЕ или трети лица, нямат право на достъп в помещението на абонатната станция, освен лицето, упълномощено съгласно ал. 1, т. 1 от този член.  
(4) При повреда на съоръженията в абонатната станция, извършена от КЛИЕНТИТЕ или при липса на елементи от съоръженията, КЛИЕНТИТЕ ги възстановяват за своя сметка.

Чл. 16.  КЛИЕНТИТЕ нямат право да:

1. извършват изменения на сградните инсталации, както и други действия, водещи до нарушаване на топлоподаването;

2. снемат самоволно или повреждат средство за търговско измерване, знак, пломба или друго контролно приспособление, поставено от ПРОДАВАЧА или друго упълномощено лице;
3. ползват  топлинна енергия без тя да се отчита от средство за търговско измерване, или да изменят показанията на средството за търговско измерване или да препятстват правилната им работа;

4. изменят показанията на топломерите, както и да препятстват нормалната им работа;
5. нарушават нормалното топлоснабдяване;
6. причиняват въвеждането на ограничителен режим;

7. допълват вътрешните инсталации, без да съгласуват това с представител на ПРОДАВАЧА.
РАЗДЕЛ V

УСЛОВИЯ ЗА КАЧЕСТВО НА ТОПЛОСНАБДЯВАНЕТО
Чл. 17. (1)  ПРОДАВАЧЪТ е длъжен да осигурява на  КЛИЕНТИТЕ качествено снабдяване с топлинна енергия, което се определя по следните групи показатели:

1. осигуряване на необходимите количества топлинна енергия при КЛИЕНТИТЕ;

2. сигурност, непрекъснатост и ефективност на снабдяването на сградата;

3. качество на търговските услуги: ясни сметки, при основание – навременни корекции, спазване на сроковете за информиране при ремонт, аварии и други, своевременна и адекватна реакция на жалби, писма, декларации и други.

(2) ПРОДАВАЧЪТ е длъжен да спазва показателите и изискванията за качество на топлоснабдяването, съгласно действащото законодателство.

Чл. 18. (1) За да осигури непрекъснато и ефективно топлоснабдяване на КЛИЕНТИТЕ, ПРОДАВАЧЪТ е длъжен да:

1. поддържа в техническа изправност топлопреносните мрежи и абонатните станции, които са негова собственост; 

2. поддържа параметрите на топлоносителя, съгласно хидравличния режим и температурния график на топлопреносната мрежа;

3. отстранява повредите в топлопреносната мрежа и в абонатните станции, които са негова собственост, в срок до 48 часа след установяването им. 

(2) Разходите за поддръжката и отстраняване на повредите са за сметка на:

1.собственика на мрежата; 
2. собственика на абонатната станция.
(3) Когато поради вида на повредата, същата не може да бъде отстранена в срока по ал. 1, т. 3, ПРОДАВАЧЪТ задължително уведомява КЛИЕНТА за срока на отстраняване и при необходимост предлага въвеждане на ограничителен режим на топлоподаването.
Чл. 19. КЛИЕНТИТЕ са длъжни да подържат в техническа изправност сградните инсталации за отопление и топла вода след границата на собственост с топлопреносната мрежа.

РАЗДЕЛ VІ

ИЗМЕРВАНЕ И ОТЧИТАНЕ НА ТОПЛИННАТА ЕНЕРГИЯ
Чл. 20. Топлинната енергия се измерва със средства за търговско измерване – топломери, собственост на ПРОДАВАЧА.
Чл. 21. Топломерите се монтират в абонатните станции на топлоснабдените имоти, както и в топлоснабдените самостоятелни обекти в СЕС.
Чл. 22. Отчитането на топломерите в абонатните станции на топлоснабдените имоти и в топлоснабдените самостоятелни обекти в СЕС се извършва от служители на ПРОДАВАЧА в края на всеки месец.

Чл. 23. (1) КЛИЕНТИТЕ са длъжни да осигурят достъп на служители на ПРОДАВАЧА за отчитане на данните от топломерите в края на всеки месец.

(2) ПРОДАВАЧЪТ осигурява извършване на не повече от две посещения за своя сметка за отчитане на данните от топломерите.

(3) В случай, че и след второто посещение на служителите на ПРОДАВАЧА не е осигурен достъп за отчитане на топломерите, служителите съставят констативен протокол в два екземпляра, в който се описват датата на посещението и другите относими за случая обстоятелства. Единият екземпляр от констативния протокол се залепва на посетения имот.

(4) КЛИЕНТИТЕ имат право да поискат отчитане на топломерите за тяхна сметка, съгласно ценовите условия на ПРОДАВАЧА, в случаите по ал. 3.
(5) В случай че до края на месеца КЛИЕНТЪТ не е осигурил достъп по ал. 1 и не е поискал отчитане по реда на ал. 4, потребеното количество топлинна енергия се определя от ПРОДАВАЧА на база средни стойности за КЛИЕНТА, измерени при аналогични климатични условия и в съответствие с режима на потребление на топлинна енергия.
РАЗДЕЛ VІІ
ЗАПЛАЩАНЕ НА ТОПЛИННАТА ЕНЕРГИЯ
Чл. 24. (1)  КЛИЕНТИТЕ заплащат топлинната енергия  месечно по цена, определена от ПРОДАВАЧА.

(2) ПРОДАВАЧЪТ доставя по пощенски път, по електронен път или лично на КЛИЕНТИТЕ (на адреса на ПРОДАВАЧА), фактура за всеки отчетен период.

(3) Месечната сума за топлинна енергия, дължима от КЛИЕНТИТЕ, се определя съгласно действащата за периода цена, определена от ПРОДАВАЧА.
(4) КЛИЕНТЪТ е длъжен да заплаща ежемесечно дължимите суми за топлинна енергия в 10-дневен срок от датата на получаване на всяка фактура.
(5) Всички фактури и известия, изпращани от ПРОДАВАЧА до КЛИЕНТА, се считат за надлежно получени от КЛИЕНТА, ако са изпратени на посочения от КЛИЕНТА адрес за кореспонденция, по начина, посочен в ал. 2.
Чл. 25. КЛИЕНТИТЕ заплащат топлинната енергия по реална месечна консумация, с изключение на случаите по чл. 23, ал. 5, чл. 34 и чл. 35 от настоящите ОУ.
Чл. 26.  В случай на суми, дължими от ПРОДАВАЧА на КЛИЕНТ, поради неспазване на изискванията за качество на договорените услуги, включително поради неточно или забавено фактуриране, то съответните суми ще бъдат възстановени на КЛИЕНТА или прихванати при следващи плащания, в зависимост от желанието на КЛИЕНТА, което трябва да бъде изразено писмено. В случай, че крайният КЛИЕНТ не изрази изрично желание, то сумите ще бъдат прихванати при следващи плащания.

Чл. 27. (1) КЛИЕНТИТЕ могат да заплащат топлинната енергия в брой на каса или по банков път, съгласно обявени на електронната страница на ПРОДАВАЧА указания и условия.
(2) ПРОДАВАЧЪТ е длъжен да издава на КЛИЕНТА фискален бон за платените от него суми в брой.

Чл. 28. (1) КЛИЕНТЪТ има право да предяви писмено възражение за начислената сума за топлинната енергия в 15 – дневен срок след срока за плащане. Възражението на КЛИЕНТА по размера на начислените суми не го освобождава от заплащането им.
(2) В 30-дневен срок от получаване на възражението по ал. 1, ПРОДАВАЧЪТ извършва проверка за начислените суми, след което уведомява писмено КЛИЕНТА за резултата от проверката.
(3) При неправилно начислени суми за топлинна енергия, ПРОДАВАЧЪТ извършва съответните действия по връщане на надвнесените от КЛИЕНТА суми, в случай, че има такива.
(4) ПРОДАВАЧЪТ има право да извърши прихващане с надвнесените суми при наличие на  просрочени от КЛИЕНТА задължения.
РАЗДЕЛ VIII
ОТГОВОРНОСТИ ПРИ НЕИЗПЪЛНЕНИЕ НА ЗАДЪЛЖЕНИЯТА
Чл. 29. (1) В случай че ПРОДАВАЧЪТ не изпълни в срок задължението си по чл. 6, ал. 1, т. 13, той дължи на КЛИЕНТА неустойка в размер на 0,2 % от стойността на фактурата за всеки ден забава, но не повече от 5% от нейната стойност. 
(2) Неустойка по ал. 1 не се дължи, когато забавата е резултат от недобросъвестно поведение на КЛИЕНТА (липса на пощенска кутия, нефункционираща електронна поща, отказ да се получи фактурата, неосигуряване на упълномощени лица на адреса, които да получат фактурата, неосигуряване на достъп до имота за отчитане на уредите и др. подобни), от обективни причини, за които ПРОДАВАЧЪТ не носи отговорност или от недобросъвестно поведение на трети лица.
Чл. 30. (1) В случай, че ПРОДАВАЧЪТ не изпълни задължението си по чл. 6, ал. 1, т. 14, той дължи неустойка в размер на 10% от стойността на недоставената топлинна енергия за периода на спиране на топлоподаването. 

(2) Количеството на недоставената топлинна енергия по предходната алинея се определя от ПРОДАВАЧА по изчислителен път за дните на нарушението въз основа на усреднени стойности на доставената енергия в абонатната станция на КЛИЕНТИТЕ за предходен период при аналогични условия и режим на топлоподаване.
Чл. 31. (1) Когато по вина на ПРОДАВАЧА повредите не са отстранени в срока по чл. 18, ал. 1,               т. 3, той дължи неустойка в размер на 10% от стойността на недоставената топлинна енергия за периода на закъснението. Количеството на недоставената топлинна енергия се определя по реда на чл. 30, ал. 2 от настоящите ОУ.
(2) ПРОДАВАЧЪТ не дължи неустойката по ал. 1, ако КЛИЕНТЪТ не е осигурил достъп до абонатната станция или е създал други пречки за ПРОДАВАЧА, както и в случаите по чл. 18, ал. 3.

Чл. 32. (1) В случай, че ПРОДАВАЧЪТ не изпълни задължението си за качество на договорените услуги по чл. 6, ал. 1, т. 5, установено по съответния ред, той дължи неустойка в размер на 0,5 % от стойността на некачествено доставените услуги.
(2) Неустойка по ал. 1 не се дължи, когато неизпълнението на задължението на ПРОДАВАЧА за качество на договорените услуги се дължи на поведение на трети лица, на КЛИЕНТИТЕ, на непреодолима сила или на въведен ограничителен режим.
Чл. 33.  (1) КЛИЕНТ, който премахне не по установения ред или увреди средство за търговско измерване на топлинната енергия или друг уред или съоръжение, собственост на ПРОДАВАЧА, дължи неустойка в петкратен размер на стойността му.
(2) В случаите по ал. 1, когато средството, уреда или съоръжението, се намират в общите части на СЕС, неустойката се дължи общо от всички КЛИЕНТИ в етажната собственост.

Чл. 34.  В случай, че КЛИЕНТ самоволно  възстанови спряно топлоподаване, последният заплаща топлинна енергия за отопление за целия период от спирането, определена съгласно чл. 23, ал. 5.
Чл. 35. Когато ПРОДАВАЧЪТ установи, че КЛИЕНТЪТ ползва топлинна енергия преди топломера, директно ползва топлоносител или самоволно е включил инсталация (извън случаите по чл. 34), топлинната енергия се заплаща от КЛИЕНТА по максималната пропускателна способност на връзката за период от последната проверка, но не по-голям от една година.

Чл. 36. (1) В случай, че КЛИЕНТ не осигури достъп по реда на чл. 41, ал. 2, чл. 46, ал. 1, т. 2 - т. 5 или чл. 47, ал. 1, т. 2 - 5, той дължи неустойка в размер на 30 лв. за всеки отделен случай.
(2) Когато не е осигурен достъп до общи части в СЕС, неустойката по ал. 1 се дължи общо от всички КЛИЕНТИ в етажната собственост.
(3) В случаите по чл. 23, ал. 5 КЛИЕНТЪТ дължи неустойка в размер на 1 лв. на ден, до отчитане на неотчетените топломери.

Чл. 37. КЛИЕНТ, който самоволно включи не по установения за това ред, сградна инсталация за топлинна енергия или част от нея, дължи неустойка на ПРОДАВАЧА в размер на 1000 лв.
Чл. 38. ПРОДАВАЧЪТ не носи отговорност (включително и за неустойки) за понижение на температурата в отопляемите помещения в следните случаи:

1. в сградните отоплителни инсталации е установена повреда или са извършени отклонения от проекта;

2. КЛИЕНТЪТ е възпрепятствал топлоотдаването от отоплителните тела чрез поставени декоративни решетки или други прегради, непредвидени по проект;

3. извършени са промени във външните ограждащи стени, несъответстващи на проекта, по който е изпълнена сградата и отоплителната инсталация;

4. налице е непреодолима сила;

5. отопляваните помещения са в имоти или граничат с помещения в имоти с физически отделени от сградната инсталация и/или временно спрени отоплителни тела;

6. при индивидуално регулиране (понижаване) мощността на отоплителните тела в имота на КЛИЕНТА;

7. когато е въведен ограничителен режим на топлоснабдяване по реда на Закона за енергетиката.

РАЗДЕЛ IХ

РЕД И УСЛОВИЯ ЗА ВКЛЮЧВАНЕ, ИЗКЛЮЧВАНЕ, СПИРАНЕ (ПРЕКЪСВАНЕ), ПРЕКРАТЯВАНЕ И ВЪЗСТАНОВЯВАНЕ НА ТОПЛОСНАБДЯВАНЕТО
Чл. 39. (1) ПРОДАВАЧЪТ има право временно да ограничи или да спре топлоподаването на КЛИЕНТА, поради извършване на планови ремонтни работи, реконструкция, въвеждане в експлоатация на нови съоръжения, пусково-изпитателни работи, или други подобни действия, които подлежат на планиране.
(2) В случаите по ал. 1, ПРОДАВАЧЪТ е длъжен да уведоми КЛИЕНТА по реда на чл. 6, ал. 1,      т. 14.
(3) В случаи, при които по причини извън ПРОДАВАЧА, не се спази началото на спирането на топлоснабдяването по ал. 1, ПРОДАВАЧЪТ е длъжен да уведоми КЛИЕНТИТЕ за новия срок, 3 дни предварително.
(4) В случаи, при които по причини извън ПРОДАВАЧА, не се спази продължителността на спирането на топлоснабдяването по ал. 1, ПРОДАВАЧЪТ е длъжен да уведоми КЛИЕНТИТЕ за новия краен срок, писмено или чрез интернет страницата си.
Чл. 40. (1) ПРОДАВАЧЪТ има право временно да спре топлоснабдяването без предварително уведомяване на КЛИЕНТА, когато:

1. е възникнала авария или с цел предотвратяване на авария;

2. има опасност за здравето или живота на хора или за околната среда;

3. съществува опасност за целостта на топлоснабдителната система;

4. има опасност от нанасяне на значителни материални щети на топлоснабдителната система или на други КЛИЕНТИ.
5. в други случаи, предвидени в закона.


(2) Спирането на топлоснабдяването в случаите по ал. 1 продължава до отстраняване на причината, която го е наложила, но не повече от 48 часа. ПРОДАВАЧЪТ е длъжен да уведоми КЛИЕНТИТЕ чрез съобщение на интернет страницата си за причината и продължителността на спиране на топлоснабдяването.
(3) В случаите по ал. 1 ПРОДАВАЧЪТ не носи отговорност за щети, нанесени на КЛИЕНТИТЕ при спиране на топлоснабдяването.
(4) Когато ПРОДАВАЧЪТ не може да изпълни задълженията си поради непреодолима сила, той уведомява КЛИЕНТИТЕ в подходящ срок чрез съобщение на интернет страницата си, като уведомлението съдържа: в какво се състои непреодолимата сила и възможните последици от нея при изпълнение на задълженията на ПРОДАВАЧА. Докато трае непреодолимата сила, изпълнението на задълженията и на свързаните с тях насрещни задължения се спира.

Чл. 41. (1) ПРОДАВАЧЪТ има право да спре топлоснабдяването след предварително писмено предупреждение, когато:

1. КЛИЕНТЪТ не е заплатил дължимите суми за топлинна енергия за срок повече от два месеца след определения срок за плащане;

2. КЛИЕНТЪТ не осигурява достъп на служители на ПРОДАВАЧА до имота си и/или в абонатната станция; 

3. е нарушена целостта на топлопреносната мрежа и абонатната станция по причина на КЛИЕНТА.

(2) КЛИЕНТЪТ е длъжен да осигури достъп на ПРОДАВАЧА до имота си за спиране на отоплението и ползването на гореща вода, когато не е заплатил дължимите суми за топлинна енергия за срок повече от два месеца след определения срок за плащане.

(3) ПРОДАВАЧЪТ има право да спре топлоснабдяването в имот, когато няма известен собственик или ползвател на имота. 

(4) Спиране на подаването на топлинна енергия за отопление в отделен имот се извършва чрез прекъсване на връзките между отоплителните тела и отклоненията към общата сградна инсталация, като на отклоненията не трябва да има спирателни кранове.
(5) Спиране на подаването на топлинна енергия за горещо водоснабдяване се извършва чрез прекъсване на връзките за горещо водоснабдяване към съответния имот, като на връзките не трябва да има спирателни кранове.


Чл. 42. (1) ПРОДАВАЧЪТ има право да спре топлоснабдяването без предварително писмено предупреждение, когато КЛИЕНТЪТ:

1. е допуснал ползване на топлинна енергия преди топломера;
2. директно ползва гореща вода от топлопреносната мрежа;

3. е допуснал да се включват нови КЛИЕНТИ на топлинна енергия, не по установения ред.
(2) Прекратяване на подаването на топлинна енергия за сграда - етажна собственост се извършва в абонатната станция или в нейно самостоятелно отклонение.
(3) При спиране, прекратяване и възстановяване на топлоснабдяването, ПРОДАВАЧЪТ съставя протокол.
Чл. 43. (1) Преди спиране на топлоснабдяването, поради забавяне на плащането с повече от два месеца, ПРОДАВАЧЪТ връчва лично на КЛИЕНТА писмено уведомление.
(2) Писменото уведомление задължително съдържа данните на КЛИЕНТА, абонатния и партидния му номер, адрес на топлоснабдения/те/ имот/и/, размера на неплатените дължими суми, начислените лихви и срока, в който следва да се изплатят сумите, както и датата и времето, през което КЛИЕНТЪТ е длъжен да осигури достъп до отоплителните тела в имота или до абонатната станция за спиране на топлоснабдяването, в случай че не се възползва от направената покана за плащане.
(3) Срокът за плащане, посочен в уведомлението по ал. 2, е 7 (седем) дни, считано от датата на получаването му.


(4) В случай, че КЛИЕНТЪТ не изпълни задължението си в срока по ал. 3,  ПРОДАВАЧЪТ спира топлоснабдяването, съобразно посоченото в уведомлението, чрез:

1. прекъсване на връзките на отоплителните тела и линията за горещо водоснабдяване от общите части на сградни инсталации;

2. прекъсване на инсталацията на имота със сградната инсталация в колекторния възел при сгради с апартаментно захранване и отчитане на топлинната енергия.

Чл. 44. (1) Когато КЛИЕНТЪТ в СЕС е извършил несъгласувани изменения на сградните инсталации, както и други действия, водещи до нарушаване на топлоснабдяването, ПРОДАВАЧЪТ дава писмени предписания на КЛИЕНТА за отстраняването им в определен срок. При неизпълнение на дадените предписания, ПРОДАВАЧЪТ прекратява топлоподаването на КЛИЕНТА и уведомява СЕС за нарушаване на топлоснабдяването в резултат на извършените действия и несъгласувани изменения на сградните инсталации.

(2) Когато топлинния товар на присъединените отоплителни тела в сградата и/или топлинният товар за битово горещо водоснабдяване е намален с повече от 50 (петдесет) на сто от проектния за сградата, ПРОДАВАЧЪТ прилага разпоредбите на чл. 78 от Наредбата за топлоснабдяване.


Чл. 45. (1) Възстановяване на спряно топлоснабдяване за отопление и/или горещо водоснабдяване в случаите по чл. 41, ал. 1 се извършва от ПРОДАВАЧА по писмено искане на КЛИЕНТА в срок до 5 (пет) работни дни след отстраняване на причината, която го е наложила и заплащане на топлинната енергия.
(2) Възстановяването на спряно топлоснабдяване към имотите се извършва от ПРОДАВАЧА срещу заплащане на разходите по спиране и възстановяване на топлоснабдяването.
(3) При спряно топлоснабдяване на имота, независимо от причината за това, КЛИЕНТЪТ заплаща на ПРОДАВАЧА сума за топлинна енергия от сградната инсталация и за общите части на сградата.

РАЗДЕЛ Х
РЕД ЗА ОСИГУРЯВАНЕ НА ДОСТЪП ДО ИМОТИТЕ, ОТОПЛИТЕЛНИТЕ ТЕЛА, СРЕДСТВАТА ЗА ТЪРГОВСКО ИЗМЕРВАНЕ ИЛИ ДРУГИ КОНТРОЛНИ ПРИСПОСОБЛЕНИЯ

Чл. 46. (1) КЛИЕНТЪТ е длъжен да осигури на служителите на ПРОДАВАЧА фактически достъп до сградата и до помещението на абонатната станция за:

1.отчитане на средствата за търговско мерене;

2.извършване на ремонтни работи;

3.проверка и настройка на средствата и съоръженията;

4.включване и изключване на отоплителната и топлопроводната инсталация;

5.контролни дейности.
(2) В случаите по ал. 1, т. 2  - т. 5, ПРОДАВАЧЪТ уведомява КЛИЕНТА за необходимостта от осигуряване на достъп чрез изпращане на съобщение по пощенски път и/или по електронен път на КЛИЕНТИТЕ, както и чрез залепяне на обявление в сградата.
Чл. 47. (1) КЛИЕНТЪТ е длъжен да осигури достъп до имота си за:

1. отчитане на средствата за индивидуално измерване на топлинната енергия;

2. проверка и контрол на състоянието на отоплителните тела и средствата за индивидуално измерване на топлинната енергия;

3. действия, свързани с правилната експлоатация на сградните инсталации; 

4. спиране при неиздължаване на дължимите суми за повече от два месеца; 

5. спиране на топлоснабдяването;
(3) ПРОДАВАЧЪТ уведомява КЛИЕНТА за необходимостта от осигуряване на достъп по реда на ал. 1, т. 2 – т. 5 чрез изпращане на съобщение по пощенски път и/или по електронен път
(4) КЛИЕНТЪТ осигурява на ПРОДАВАЧА достъп до помещенията в своя имот, за времето от 8 до 20 часа.
(5) В случаите, когато КЛИЕНТЪТ не осигури достъп по реда на този член или чл. 46, служители на ПРОДАВАЧА съставят констативен протокол, в който се описват датата на посещението и другите относими за случая обстоятелства.


РАЗДЕЛ ХІ
РЕД ЗА РАЗГЛЕЖДАНЕ НА ЖАЛБИ НА КЛИЕНТИТЕ
Чл. 48. В случай на неизпълнение на задължения от страна на ПРОДАВАЧА, КЛИЕНТЪТ има право да предяви претенциите си чрез молба, сигнал или жалба.

Чл. 49. Молбата, сигналът или жалбата трябва да отговаря на следните изисквания:

1. да е написана четливо на български език;

2. да са посочени името, адресът и телефонът на титуляра на топлоснабдения имот;

3. да е посочено в какво се състои искането;

4. да са изложени обстоятелствата по случая и да са представени доказателства, ако същият разполага с такива;

5. да е подписана от подателя или от упълномощен негов представител.

Чл. 50. (1) ПРОДАВАЧЪТ приема, завежда и отговаря на жалби, предложения и сигнали по ред, начин и срокове в съответствие с настоящите Общи условия.
(2) ПРОДАВАЧЪТ не е длъжен да отговаря на анонимни сигнали или жалби, както и на сигнали и жалби, подадени повторно по въпрос, по който КЛИЕНТЪТ е получил отговор от ПРОДАВАЧА, освен ако не са настъпили нови факти и обстоятелства.

Чл. 51. ПРОДАВАЧЪТ разглежда и решава постъпилите молби, жалби, предложения и сигнали на КЛИЕНТИ, свързани с прилагането на настоящите Общи условия, отчета на средствата за търговско мерене в абонатната станция, прилаганите цени на топлинната енергия и данните на КЛИЕНТА, качеството на топлоснабдяване, както и в други случаи, касаещи доставката, потреблението и заплащането на топлинна енергия, в срок до 2 месеца, считано от датата на получаването им.

Чл. 52.  В случай, че КЛИЕНТЪТ не е уведомил ПРОДАВАЧА за промяна на адреса си за кореспонденция, счита се, че предизвестията и уведомленията са редовно връчени, ако  са изпратени на посочения в партидата адрес.

РАЗДЕЛ ХІІ
ДОПЪЛНИТЕЛНИ УСЛОВИЯ
Чл. 53.  ПРОДАВАЧЪТ и КЛИЕНТЪТ са длъжни да се уведомяват взаимно за всички настъпили промени на тяхната идентификация, съгласно чл. 1, ал. 2 и чл. 3 от настоящите Общи условия, на характеристиките на топлоснабдявания имот и на сградата, както и на характера на ползване на топлинната енергия. 

Чл. 54.  Всички съобщения, предизвестия и уведомления при продажбата на топлинна енергия следва да бъдат в писмена форма, подписани от страните или упълномощените от тях лица.
Чл. 55. (1) Настоящите ОУ се публикуват на интернет страницата на ПРОДАВАЧА.
(2) Настоящите ОУ стават задължителни за КЛИЕНТИТЕ, когато те се запознаят с тях и заявят писмено в индивидуалния договор, сключен при тези общи условия, че ги приемат. 
Чл. 56. Всички спорове за продажбата на топлинна енергия се решават по взаимно съгласие чрез преговори между КЛИЕНТА и ПРОДАВАЧА, а при непостигане на споразумение, спорът се решава по съдебен ред.

Долуподписаният ………………………………….……… (трите имена по документ за самоличност) с ЕГН …………..…, с настоящото декларирам, че:

- съм запознат със съдържанието на настоящите Общи условия;
- приемам съдържанието на настоящите Общи условия;

- получих екземпляр от настоящите Общи условия;
Дата: ……………….                                                         Подпис: …………….  

